ประกาศคณะกรรมการกองทุนเพื่อการศึกษา เรื่อง วิธีการและระยะเวลาการชำระคืนทุนการศึกษาแบบต้องใช้คืน โครงการเงินกู้เพื่อการศึกษาที่ผูกพันกับรายได้ในอนาคต (กรอ.) ปีการศึกษา 2555 พ.ศ. 2555

ประกาศคณะกรรมการกองทุนเพื่อการศึกษา

ประกาศคณะกรรมการกองทุนเพื่อการศึกษา
เรื่อง
วิธีการและระยะเวลาการชำระคืนทุนการศึกษาแบบต้องใช้คืน
โครงการเงินกู้เพื่อการศึกษา
ที่ผูกพันกับรายได้ในอนาคต
(กรอ.) ปีการศึกษา ๒๕๕๕
พ.ศ. ๒๕๕๕[๑]

ด้วยรัฐบาลมีนโยบายในการลดข้อจำกัดของการเข้าถึงการศึกษาระดับอุดมศึกษาและอาชีวศึกษาชั้นสูง
คณะรัฐมนตรีจึงมีมติ เมื่อวันที่ ๑ พฤษภาคม ๒๕๕๕
ให้ดำเนินการโครงการเงินกู้เพื่อการศึกษาที่ผูกพันกับรายได้ในอนาคต (กรอ.)
ตั้งแต่ภาคเรียนที่ ๑ ปีการศึกษา ๒๕๕๕ โดยให้ทุนการศึกษาแบบต้องใช้คืนสำหรับนิสิต
นักศึกษาในระดับอุดมศึกษาและอาชีวศึกษาชั้นสูง
และเพิ่มความช่วยเหลือเป็นค่าครองชีพระหว่างศึกษาสำหรับผู้ขาดแคลนทุนทรัพย์
เพื่อเป็นการเพิ่มโอกาสให้นิสิต
นักศึกษาที่ศึกษาในระดับอุดมศึกษาและอาชีวศึกษาชั้นสูง
ในหลักสูตรสาขาวิชาที่เป็นความต้องการหลักและมีความชัดเจนของการผลิตกำลังคน
และให้ผู้รับทุนเริ่มใช้คืนเงินกู้ โดยจะยึดโยงกับความสามารถในการหารายได้ในอนาคต

อาศัยอำนาจตามความในข้อ ๑๕ และข้อ ๒๙/๒ แห่งระเบียบกระทรวงการคลัง
ว่าด้วยการบริหารกองทุนเพื่อการศึกษา พ.ศ. ๒๕๔๙ และที่แก้ไขเพิ่มเติม
และมติคณะกรรมการกองทุนเพื่อการศึกษา ในคราวประชุมครั้ง ๕/๒๕๕๕ เมื่อวันที่ ๑๖
สิงหาคม ๒๕๕๕ จึงออกประกาศไว้ ดังต่อไปนี้

ข้อ ๑  ประกาศนี้ให้ใช้บังคับเฉพาะกับนิสิตหรือนักศึกษาผู้ขอรับทุนการศึกษาแบบต้องใช้คืน
ซึ่งเข้าร่วมโครงการเงินกู้เพื่อการศึกษาที่ผูกกับรายได้ในอนาคตปีการศึกษา ๒๕๕๕
ตามระเบียบกระทรวงการคลัง ว่าด้วยการบริหารกองทุนเพื่อการศึกษา (ฉบับที่ ๖) พ.ศ.
๒๕๕๕

ข้อ ๒  เว้นแต่ประกาศนี้จะกำหนดไว้เป็นอย่างอื่น
ให้ผู้ขอรับทุนการศึกษาแบบต้องใช้คืนมีหน้าที่ปฏิบัติตามประกาศคณะกรรมการกองทุนเพื่อการศึกษา
เรื่อง วิธีการและระยะเวลาการชำระคืนทุนการศึกษาแบบต้องใช้คืน พ.ศ. ๒๕๕๔

ข้อ ๓  เมื่อผู้รับทุนการศึกษาแบบต้องใช้คืนสำเร็จการศึกษาหรือเลิกศึกษาและมีรายได้
๑๖,๐๐๐ บาท (หนึ่งหมื่นหกพันบาท) ต่อเดือน หรือ ๑๙๒,๐๐๐
บาท (หนึ่งแสนเก้าหมื่นสองพันบาท) ต่อปี
มีหน้าที่ต้องชำระเงินกู้ยืมพร้อมทั้งดอกเบี้ยหรือค่าธรรมเนียมจัดการเงินกู้คืนกองทุนในอัตราร้อยละ
๑ ต่อปี ให้เสร็จสิ้นภายในระยะเวลา ๑๕ ปี นับแต่วันที่ต้องเริ่มชำระหนี้
เมื่อผู้รับทุนการศึกษาแบบต้องใช้คืนมีรายได้ถึงเกณฑ์ที่กำหนดตามวรรคหนึ่งแล้ว
ในการชำระหนี้งวดแรกให้ชำระเฉพาะเงินต้น ภายในวันที่ ๕ กรกฎาคม ในปีถัดไป
ในการชำระหนี้งวดต่อ ๆ ไป ให้ชำระหนี้เงินต้น
พร้อมดอกเบี้ยคืนให้กองทุน ภายในวันที่ ๕ กรกฎาคม โดยการคิดดอกเบี้ย
ให้เริ่มคิดตั้งแต่วันที่ครบกำหนดชำระหนี้ของเงินต้นที่เหลือหลังจากชำระหนี้งวดแรกแล้ว
การชำระหนี้ตามวรรคสองและวรรคสาม ให้ถือว่า วันที่ ๕ กรกฎาคม
เป็นวันครบกำหนดชำระหนี้ หากวันดังกล่าวตรงกับวันหยุดทำการของธนาคาร
ให้นับวันเปิดทำการถัดไปเป็นวันที่ครบกำหนดชำระหนี้

ข้อ ๔  เมื่อผู้รับทุนการศึกษาแบบต้องใช้คืนสำเร็จการศึกษาหรือเลิกศึกษาแล้ว
ภายในเดือนมีนาคมของทุกปี
ผู้รับทุนการศึกษาแบบต้องใช้คืนมีหน้าที่ต้องแจ้งให้กองทุนทราบถึงจำนวนเงินรายได้ทั้งหมดที่ได้รับในรอบปีปฏิทินที่ผ่านมา
กรณีที่ผู้รับทุนการศึกษาแบบต้องใช้คืนไม่แจ้งจำนวนเงินรายได้ให้กองทุนทราบ
ให้ถือว่าผู้รับทุนการศึกษาแบบต้องใช้คืนเป็นผู้มีรายได้ถึงเกณฑ์ที่กำหนดตามข้อ ๓
วรรคหนึ่ง ในปีที่ไม่ได้แจ้งนั้นและมีหน้าที่ต้องคืนเงินทุนการศึกษาที่ได้รับไปทั้งหมดตามข้อ
๓

ประกาศนี้ให้ใช้บังคับตั้งแต่ปีการศึกษา ๒๕๕๕ เป็นต้นไป

ประกาศ
ณ วันที่ ๒๒ พฤศจิกายน พ.ศ. ๒๕๕๕
อารีพงศ์
 ภู่ชอุ่ม
ปลัดกระทรวงการคลัง
ประธานกรรมการกองทุนเพื่อการศึกษา

ปริยานุช/ผู้จัดทำ
๓๑ ตุลาคม ๒๕๕๖

อุษมล/ผู้ตรวจ
๑ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๔๗ ง/หน้า ๑๙/๒๙ ตุลาคม ๒๕๕๖